पाएं अपने शहर की ताज़ा ख़बरें और फ्री ई-पेपरडाउनलोड करें
जीवाजी यूनिवर्सिटी में बुधवार को हुई कार्यपरिषद की बैठक में अंचल के 200 बीएड, 2 बीपीएड कॉलेजों को संबद्धता दे दी गई। इनमें 11 कॉलेज ऐसे हैं, जिन्होंने पहली बार संबद्धता के लिए आवेदन किया था। इन कॉलेजों का निरीक्षण कराया गया था। बाकी कॉलेजों को उनमें छात्रों के लिए उपलब्ध सुविधाओं के संबंध में शपथ पत्र लेकर सशर्त संबद्धता दी गई है।
शर्त यह है कि कोरोना महामारी से जब भी हालात सामान्य होंगे,तब इन कॉलेजों का औचक निरीक्षण किया जाएगा। निरीक्षण के दौरान कोई गड़बड़ी मिलने पर संबंधित कॉलेज के खिलाफ कार्रवाई की जाएगी। कार्य परिषद ने एमबीए कोर्स कराने वाले 13 और एमबीए तथा लॉ कोर्स संचालित करने वाले 16 कॉलेजों को भी संबद्धता दे दी है। वीडियो कॉन्फ्रेंसिंग के जरिए हुई बैठक की अध्यक्षता कुलपति प्रो. संगीता शुक्ला ने की। उल्लेखनीय है कि कोरोना संक्रमण की वजह से इस बार कॉलेजों का निरीक्षण नहीं किया गया था।
200 बीएड कॉलेजों को सशर्त दी संबद्धता हालात सुधरने पर जेयू करा सकती है निरीक्षण
दो सदस्यों ने रखी आपत्तियां : बैठक में कार्यपरिषद सदस्य डॉ. मुनेंद्र सिंह सोलंकी तथा अनूप अग्रवाल ने कुछ मुद्दों पर अपनी आपत्तियां भी रखीं। श्री सोलंकी ने एक कॉलेज का जिला बदलकर संबद्धता देने पर आपत्ति जताई है, इसके संबंध में नियम भी मांगा है। कुछ बीएड कॉलेजों को न्यायालय के निर्देशानुसार संबद्धता देने पर आदेश भी मांगा है। डॉ. साेलंकी और अनूप अग्रवाल द्वारा राजभवन और उच्च शिक्षा विभाग को की गई शिकायतों पर भी जेयू प्रबंधन ने पक्ष रखा।
इस पर भी दोनों कार्यपरिषद सदस्यों ने आपत्ति जताई है। जबकि अन्य सदस्य जेयू के पक्ष पर सहमत रहे। कार्यपरिषद की बैठक में रेक्टर प्रो. उमेश होलानी, रजिस्ट्रार प्रो. आनंद मिश्रा सहित प्रो. एसके शुक्ला, प्रो. पीके तिवारी, प्रो. मुकुल तेलंग, प्रो. रमा त्यागी, डॉ. शिवेंद्र सिंह राठौड, वीरेंद्र गुर्जर, डॉ. संगीता चौहान, डॉ. डीआर राहुल, प्रो. पीके तिवारी, शेवंती भगत और उच्च शिक्षा विभाग के अतिरिक्त संचालक डॉ. एमआर कौशल मौजूद थे।
^कोविड केयर सेंटर बनाने के लिए कार्यपरिषद से मंजूरी ली है, इसके साथ ही कर्मचारी, शिक्षक और अधिकारियों के लिए 5 लाख रुपए का स्वास्थ्य बीमा कराने का निर्णय भी कार्यपरिषद ने लिया है।
-प्रो. संगीता शुक्ला, कुलपति जीवाजी यूनिवर्सिटी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn